VEGA præsenterer

**Povl Dissing med band genopliver gamle klassikere fra et halvt århundrede i Store VEGA**

*Når man taler om 70’ernes musikscene, kommer man næppe uden om Povl Dissings betydning for lyden af årtiet. Nu vækker Dissing med band de gamle klassikere til live igen, når de gæster Store VEGA søndag den 12. februar 2017.*

Gennem et halvt århundrede har Povl Dissings folkekære sange sat ord på livet og hverdagen, blandt andet som det kom til udtryk i hans samarbejde med digteren Benny Andersen. Adskillige af sangene er endt i Højskolesangbogen som en blåstemplet del af den danske sangskat, og barn som voksen har nynnet med, når Nina gik i bad eller den grimmeste mand i byen kørte sig en tur.

Blandt de mest legendariske samarbejder folkeskjalden har haft, har især sammenspillet med Laus Bengtson været afgørende for Povl Dissings kunstneriske profil. Bengtsons tekster og Dissing melodier blev indspillet på det album, der i folkemunde kom til at hedde *Nøgne Øjne*. Albummet er ligesom flere andre af Dissings værker blevet en milepæl i dansk rockhistorie.

**Tidløse tekster fra farfars ungdom**

I 2006 samlede Povl Dissing for første gang sit nye band, som siden har været hans trofaste følgesvende til koncerter. Samarbejdet med den nye konstellation har bragt helt nye sider frem i hans kærlighed til teksterne. De tidsløse tekster fra farfars ungdom har en evig aktualitet, som Dissings unge band til fulde har taget til sig.

*"I øvelokalet fik sangene jo nyt liv! Selvom flere årtier var gået, oplevede vi, at tekster og melodier stadig var tidssvarende og gyldige. Og bandet omkring mig fik bragt flere og flere af de gamle historier frem i lyset og opdateret til den tid, vi nu befinder os I,”* fortæller Dissing.

I september viste Povl Dissing sig i topform ved koncerten med Benny Andersen i Store VEGA. Til februar vil man kunne opleve andre sider af troubadouren og hans omfattende bagkatalog.

**Fakta om koncerten:**

Povl Dissing med band (DK)

Søndag den 12. februar 2017 kl. 20.00

Store VEGA, Enghavevej 40, 1674 København V  
Billetpris 250 kr. + gebyr  
Billetsalget starter i dag via vega.dk og Ticketmaster